KIRJALLINEN KYSYMYS P-0585/01 esittäjä(t): Alexandros Alavanos (GUE/NGL) komissiolle. Kansallisen maarekisterin perustamisen edistyminen.



Virallinen lehti nro 318 E , 13/11/2001 s. 0076 - 0077



KIRJALLINEN KYSYMYS P-0585/01 esittäjä(t): Alexandros Alavanos (GUE/NGL) komissiolle (21. helmikuuta 2001) Aihe: Kansallisen maarekisterin perustamisen edistyminen Aluepolitiikan pääosaston asiasta vastaaville viranomaisille lähettämässä kirjeessä todetaan, että kansallisen maarekisterin tähän saakka jatkunut rahoittaminen on muotovirhe. Vuonna 1994 talousarviosta myönnettiin tätä hanketta varten 172 miljoonaa ecua, mutta yhteisön tukikehyksen myötä määrärahoja vähennettiin 33,3 miljoonalla eculla, koska hanketta ei ollut jatkettu rahoitustukeen oikeuttavalla tavalla. Kirjeen mukaan hankkeen töistä toteutettiin 21 prosenttia ottamalla käyttöön 83 prosenttia hankkeen talousarviosta. Kirjeessä myös vertaillaan tietoja alkuperäisistä arvioiduista kustannuksista ja nykyisistä kustannuksista. Lisäksi komission 3.12.1997 antamassa vastauksessa kysymykseeni (E-3332/97(1)) ja sen vastauksissa kollegojeni samasta aiheesta esittämiin kysymyksiin todetaan kaikin puolin rauhoittavasti, että määrärahojen käytölle yhteisön tukikehyksessä määrättyihin määräaikoihin mennessä ei ole olemassa esteitä. Kun otetaan huomioon tämän hankkeen merkittävyys, kysyn komissiolta seuraavaa: 1. Katsooko komissio, että tässä tapauksessa on rikottu asetuksen (ETY) N:o 4253/88(2) 24 artiklan 2 kohtaa? Onko hankkeen toteutustavassa tai -olosuhteissa tapahtunut huomattavia muutoksia, joihin ei ole pyydetty komission hyväksyntää? 2. Minkä suuruisia määrärahoja on ehdotettu maarekisterin perustamisen jatkamiseksi yhteisön kolmannessa tukikehyksessä? Kuinka suuret määrärahat yhteisö hyväksyy ja millä rahoitusosuudella? (1) EYVL C 158, 25.5.1998, s. 88. (2) EYVL L 374, 31.12.1988, s. 1. Michel Barnier'n komission puolesta antama vastaus (18. toukokuuta 2001) Komissio aloitti Kreikan viranomaisille 19. tammikuuta 2001 osoittamallaan kirjeellä asetuksen (ETY) N:o 2052/88 soveltamisesta rakennerahastojen toiminnan yhteensovittamisen osalta toisaalta keskenään ja toisaalta Euroopan investointipankin toiminnan ja muiden rahoitusvälineiden kanssa 19. joulukuuta 1988 annetun neuvoston asetuksen (ETY) N:o 4253/88 24 artiklassa kuvatun menettelyn(1). Menettely koskee niitä toimia, jotka saavat nykyään yhteisrahoitusta ohjelmakautta 1994-1999 koskevaan ympäristöalan toimenpideohjelmaan kuuluvasta kansallinen maarekisteri-nimisestä alaohjelmasta n:o 5. Alaohjelman osana myönnetään 104 025 miljoonaa euroa yhteisön tukea. Asetuksen 24 artiklassa mainittuun juuri aloitettuun menettelyyn sisältyy useita vaiheita. Komissio on juuri saanut Kreikan viranomaisilta vastauksen edellä mainittuun kirjeeseensä ja tutkii vastauksen huolellisesti päättääkseen sen perusteella toteutettavista toimenpiteistä. Komissio on todennut erityisesti sille joulukuussa 2000 toimitettujen tietojen perusteella, että hankkeen täytäntöönpano näyttää viivästyneen ja vaikuttaa puutteelliselta. Tuen myöntämistä rekisteröintitutkimuksiin koskeviin sopimuksiin on tehty merkittäviä muutoksia, jotka nostavat kustannuksia, ja koska sitoumusta aikataulusta ja konkreettisista tuloksista ei ole tehty, hankkeen toteuttaminen on epävarmaa. Ohjelmakautta 2000-2006 koskevan yhteisön tukikehyksen mukaisesti kansallista maarekisteriä varten ehdotetun yhteisön tuen määrä on yhteensä 164,1 miljoonaa euroa. Komissio on sitä mieltä, että hankkeen toisen vaiheen aloittaminen ennen 24 artiklassa tarkoitetun edellistä ohjelmakautta koskevan menettelyn päätökseen saattamista on ennenaikaista. Ennen yhteisön määrärahojen sitomista tämän hankkeen jatkamiseen on tehtävä johtopäätökset aiemmista kokemuksista. Komissio on tarkastellut uudelleen parlamentin jäsenen Konstantinos Hatzidakisin Kreikan maarekisteriä koskeviin kirjallisiin kysymyksiin E-3332/97(2), P-3617/97(4) ja E-4155/97(3) antamiaan vastauksia, eivätkä ne ole komission mielestä ristiriidassa komission nykyisen näkemyksen kanssa, koska vuonna 1997 annetut vastaukset perustuivat kyseisenä ajankohtana käytettävissä olleisiin tietoihin. Komissio haluaa kuitenkin täsmentää kirjalliseen kysymykseen E-4155/97 antamansa vastauksen toisen kappaleen ensimmäistä virkettä seuraavasti: Tämän perusteella parhaillaan tehtävät työt koskevat 3,4 miljoonan strematan kokoista pinta-alaa (40:ää prosenttia toiseen yhteisön tukikehykseen (YTK-II) kuuluvista kolmen ensimmäisen rekisteröintitutkimuksen kohteena olevista 8,5 miljoonasta strematasta). (1) EYVL L 374, 31.12.1988. (2) EYVL C 158, 25.5.1998. (3) EYVL C 223, 17.7.1998. (4) EYVL C 158, 25.5.1998.